បញ្ហា​ចិន​រីក​កាន់តែ​ធំ​ឡើង​ខណៈ​​អ្នក​ការទូត​កំពូល​អាមេរិក​ធ្វើដំណើរ​ទៅ​អូស្ត្រាលី​និង​កោះ​ហ្វ៊ីជី
ដំណើរ​ទស្សនកិច្ច​របស់​លោក Blinken ទៅ​​អូស្ត្រាលី​ពី​ថ្ងៃ​ទី៩ដល់​ថ្ងៃ​ទី១២ ខែ​កុម្ភៈ​នេះ នឹង​ក្លាយ​ជា​ដំណើរ​ទស្សនកិច្ច​លើក​ដំបូង​របស់​លោក​ទៅ​កាន់​ទីនោះ បន្ទាប់ពី​ភាព​ជា​ដៃគូ​នៃ​សន្តិសុខ​ត្រីភាគី​ដែល​គេ​ហៅ​ថា AUKUS ដែល​រួម​មាន​អូស្ត្រាលី ចក្រភព​អង់គ្លេស និង​អាមេរិក ​ត្រូវ​បាន​ប្រកាស​កាលពី​​ឆ្នាំទៅ។
វ៉ាស៊ីនតោន — រដ្ឋមន្ត្រីការបរទេសសហរដ្ឋអាមេរិកលោក Antony Blinken នឹងធ្វើដំណើរទៅកាន់ប្រទេសអូស្ត្រាលីនៅថ្ងៃចន្ទនេះដើម្បីចូលរួមជំនួបថ្នាក់រដ្ឋមន្ត្រីរបស់ក្រុម Quad ដើម្បីធ្វើឲ្យជឿនលឿននូវកិច្ចសហប្រតិបត្តិការលើបញ្ហានានា រួមទាំងសន្តិសុខផ្លូវនាវាចរណ៍និងសន្តិសុខប្រព័ន្ធកំព្យូទ័រ ស្រប ពេលជំរុញឱ្យទប់ទល់ប្រឆាំងនឹង«ភាពគគ្លើននិងការបង្ខំ»នៅក្នុងតំបន់ឥណ្ឌូប៉ាស៊ីហ្វិក។ នេះបើតាមការឲ្យដឹងរបស់ក្រសួងការបរទេសសហរដ្ឋអាមេរិក។ ក្រុម Quad សំដៅដល់ការសន្ទនាខាងសន្តិសុខដែលទាក់ទិននឹងប្រទេសអូស្ត្រាលី ឥណ្ឌា ជប៉ុននិងសហរដ្ឋអាមេរិក។ ដំណើរទស្សនកិច្ចរបស់លោក Blinken ទៅកាន់ប្រទេសអូស្ត្រាលីពីថ្ងៃទី៩ដល់ថ្ងៃទី១២ ខែកុម្ភៈនេះ នឹងក្លាយជាដំណើរទស្សនកិច្ចលើកដំបូងរបស់លោកទៅកាន់ទីនោះ បន្ទាប់ពីភាពជាដៃគូនៃសន្តិសុខត្រីភាគីដែលគេហៅថា AUKUS ដែលរួមមានអូស្ត្រាលី ចក្រភពអង់គ្លេស និងសហរដ្ឋអាមេរិក ត្រូវបានប្រកាសកាលពីខែកញ្ញាឆ្នាំទៅ។ កិច្ចព្រមព្រៀងនោះ រួមមានកិច្ចព្រមព្រៀងដើម្បីស្ថាបនានាវាមុជទឹកដែលប្រើឋាមពលនុយក្លែអ៊ែសម្រាប់ប្រទេសអូស្ត្រាលី ដែលមិនមែនជាសមាជិកក្រុមប្រទេសដែលមានសេដ្ឋកិច្ចជឿនលឿនជាងគេបំផុត៧ហៅថា G-7 ដែលជាផ្នែកមួយនៃការកំញើញប្រឆាំងនឹងការវាតទីរបស់ចិននៅទូទាំងតំបន់ឥណ្ឌូប៉ាស៊ីហ្វិក។ ក្រសួងការបរទេសសហរដ្ឋអាមេរិក បានបញ្ជាក់នៅក្នុងសេចក្តីថ្លែងការណ៍មួយដែលបានចេញផ្សាយកាលពីថ្ងៃសុក្រសប្តាហ៍មុនថា៖ «លោករដ្ឋមន្ត្រីការបរទេស Blinken នឹងជួបជាមួយនាយករដ្ឋមន្ត្រីអូស្ត្រាលីលោក Scott Morrison លោកស្រីរដ្ឋមន្ត្រីការបរទេស Marise Payne រដ្ឋមន្ត្រីការបរទេសជប៉ុនលោក Hayashi Yoshimasa រដ្ឋមន្ត្រីការបរទេសឥណ្ឌាលោក Subrahmanyam Jaishankar និងមន្ត្រីជាន់ខ្ពស់ផ្សេងៗទៀតដើម្បីពិភាក្សាបញ្ហាអាទិភាពទ្វេភាគីនិងសាកល»។ លោក Daniel Kritenbrink ឧបការីរដ្ឋមន្ត្រីការបរទេសទទួលបន្ទុកកិច្ចការតំបន់អាស៊ីខាងកើតនិងប៉ាស៊ីហ្វិកបានប្រាប់វីអូអេក្នុងអំឡុងសន្និសីទកាសែតតាមទូរស័ព្ទកាលពីថ្ងៃសុក្រសប្តាហ៍មុនថា៖ «ផ្នែកមួយនៃការពិភាក្សាក្នុងអំឡុងនៃជំនួបរដ្ឋមន្ត្រីការបរទេស Quad នៅក្នុងទីក្រុង Melbourne នឹងទាក់ទិនបញ្ហាប្រឈមនានាដែលបណ្តាលមកពីប្រទេសចិន»។ នៅក្នុងទីក្រុងប៉េកាំងវិញ ក្រុមមន្ត្រីចិនបានសម្តែងនូវភាពប្រយ័ត្នប្រយែងអំពីក្រុម Quad និង AUKUS។ អ្នកនាំពាក្យក្រសួងការបរទេសចិនលោក Zhao Lijian បាននិយាយថា គម្រោងការងារនៃកិច្ចសហប្រតិបត្តិការក្នុងតំបន់ណាមួយ «មិនត្រូវផ្តោតលើភាគីទី៣ណាមួយទេ» នៅពេលដែលប្រធានាធិបតីសហរដ្ឋអាមេរិកលោក Joe Biden បានធ្វើជាម្ចាស់ផ្ទះរៀបចំសន្និសីទកំពូលរបស់មេដឹកនាំ Quad កាលពីខែកញ្ញាឆ្នាំមុន។ លោក Zhao បានហៅសន្ធិសញ្ញា AUKUS ថា «គ្មានការទទួលខុសត្រូវ»៕